**FRIVILLIGE HJEMMEVÆRNSSOLDATER/PERSONEL AF RESERVEN I HJEMMEVÆRNET - SØGES TIL INTERNATIONAL OPGAVE**

Er du en robust og erfaren instruktør, der kan undervise i basale infanterifærdigheder på enkeltmands- og gruppeniveau?

Vil du gerne være med til at uddanne irakiske infanteribataljoner i 4 – 8 ugers moduler i basale infanterifærdigheder på enkeltmand og gruppeniveau?

Kan du sige ja til ovennævnte, vil vi gerne høre mere om dig.

**OPGAVEN**

Vi skal bruge et antal advisors/instructors, der er interesseret i seks måneders udsendelse til Irak, nærmere betegnet Al Asad Airbase i Irak, som ligger cirka 200 km vest for Bagdad. Hjemmeværnet er via Værnsfælles Forsvarskommando blevet forespurgt, om Hjemmeværnet kan bidrage med to instruktører, som skal indgå i de såkaldte ”Training Teams”. Det forventes, at missionsforberedende uddannelse påbegyndes 15. maj 2017, og udsendelse til Irak er fra omkring 1. august 2017 og seks måneder frem. Hjemmeværnets bidrag til training teamet forventes at bestå af personel med graderne sergent og premierløjtnant.

**FORUDSÆTNINGER FOR DELTAGELSE**

Grundlæggende skal du:

* Være en robust og erfaren instruktør, der besidder gode og velafprøvede instruktørmæssige kompetencer, der kan bringes i spil i undervisning af op til 50 elever ad gangen i infanterifærdigheder, og på engelsk, herunder udvise sikkerhed i gennemførelse af lektioner og troværdig faglighed i forbindelse med afholdelse af lektioner.
* Besidde gode evner til at tilegne sig nyt stof, herunder eksempelvis tilegne sig viden og færdigheder på ukendte materiel- og våbengenstande og omsætte dette til tilrettelæggelse af relevante lektioner.
* Være en robust og erfaren befalingsmand med dokumenteret erfaring i udøvelse af førervirke fra Hjemmeværnet og/eller Forsvaret på GRP- og/eller DEL-niveau.
* Besidder en militær profil, der er med til at understrege din faglighed og troværdighed som soldat, instruktør og fører.
* Have gode engelskkundskaber.

Endvidere bør officeren:

* Have forudsætninger for at kunne planlægge og forestå en sammenhængende uddannelsesdag for et irakisk kompagni og herunder kunne skabe sammenhæng mellem uddannelsens indhold og håndtering af sikkerhed i forbindelse med skarpskydning, kørsel m.m. samt kunne koordinere indre og ydre sikkerhed i forbindelse med træningsaktiviteter med de tilstedeværende sikkerhedsstyrker.
* Have erfaring fra gennemførelse af enhedsuddannelse på GRP og DEL-niveau inden for defensive og offensive taktiske aktiviteter, herunder kamp i bebyggede områder.

Udover ovenstående forudsætninger skal følgende forhold være i orden for dig:

* Forsvarets fysiske test - gennemført og godkendt.
* Helbreds- og tandlægegodkendt.
* Sikkerhedsgodkendt til fortroligt eller hemmeligt.

**AFPRØVNINGSDAG**

Afprøvningsdag vil finde sted på Sjælland lørdag den 22. april 2017. Afprøvningsdagen er obligatorisk og gennemføres forventeligt i tidsrummet 0800 – 1800. Der vil være mulighed for overnatning fra den 21. april ved nærmere aftale.

Programmet for dagen vil blive udsendt til udvalgte kandidater og vil bl.a. indeholde flg.:

* Nærmere information samt vilkår for opgaven.
* Afprøvning af instruktør- og føringsmæssige færdigheder på engelsk.
* Afprøvning af enkeltkæmperfærdigheder på en handlebane (HABA).
* Gennemførelse af individuel samtale.

**VIL DU GERNE DELTAGE**

Såfremt du efterfølgende ønsker at kandidere til denne spændende opgave, skal du kontakte din nærmeste foresatte myndighed f.eks. dit distrikt eller dit LFA, der herefter vil foretage sig det nødvendige.

**LØN OG ANSÆTTELSE**

Din deltagelse i opgaven er opdelt i to perioder; før og efter den 15 maj 2017.

Før 15. maj 2017

Aktiviteter der gennemføres forud for den 15. maj 2017 honoreres med hjemmeværnsydelser herunder mulighed for udbetaling af tabt arbejdsfortjeneste eller for reservepersonel, indkommandering.

Fra 15. maj 2017

I perioden fra den 1. maj 2017 til den 19. marts 2018 vil du blive ansat på en tidsbestemt kontrakt.

Der gennemføres supplerende militær uddannelse forventeligt ved Uddannelsescenter Sjælland i perioden 15. – 28. maj 2017. I denne periode skal du bl.a. gennemføre:

* Omskoling til GV M/10 og P M/49.
* Rutinering i førstehjælp.
* ”Taktisk Sanitetstjeneste for Enkeltmand” (TSE).
* CBRN uddannelse.
* CAC A uddannelse.

Fra den 29. maj og indtil udsendelsen til Irak gennemføres der ”Resterende Opstilling” ved Garderhusarregimentet på Antvorskov Kaserne.

Når du er ansat på tidsbestemt kontrakt er du samtidig ansat på tjenesterejsevilkår. Det betyder bl.a., at du kan oppebære time- og dagpenge efter gældende regler, og at du optjener merarbejde ved tjeneste ud over normal arbejdstid (37 timer pr. uge). Optjente timer afspadseres, og evt. ikke afviklet merarbejde udbetales i forbindelse med kontraktophør. Der optjenes natpenge, weekendtillæg samt § 15-frihed efter gældende regler.

Under udsendelsen til Irak, forventet fra primo august 2017, er du udsendt på INTOPS-vilkår, og du vil derfor modtage et skattefrit udetillæg samt et FN-tillæg jfr. gældende bestemmelsesgrundlag. Tillæggets størrelse afhænger af din grad under udsendelsen.

FN tillægget dækker bl.a. merarbejde (overarbejde). For arbejde på lørdage, søndage og helligdage optjenes der 2/7-dage, der afvikles i forbindelse med orlov. Ikke afviklede 2/7-dage udbetales efter hjemkomst.

Eksempler på månedsløn og tillæg under udsendelse (INTOPS) kan ses på dette link på Forsvarsministeriets hjemmeside idet endelig lønindplacering sker med baggrund i stilling samt dine kvalifikationer og kompetencer.

<http://www.fmn.dk/videnom/Pages/Loeniforsvaret.aspx>

**FORSIKRINGSFORHOLD**

Du er omfattet af lov om arbejdsskadeforsikring og Europæiske Rejseforsikring. Under udsendelsen er du omfattet af særlige forsikringsforhold gældende for INTOPS.

**KRAV PÅ ORLOV FRA NUVÆRENDE ARBEJDSGIVER**

Du er omfattet af ”Lov om værnepligtsorlov og om orlov ved Forsvarets udsendelse af lønmodtagere til udlandet”. Loven beskriver lønmodtageres krav på orlov i forbindelse med deltagelse i internationale opgaver.

**KONTRAKTINDGÅELSE**

Som beskrevet tidligere vil ansættelse ske på tidsbestemt kontrakt. Ansættelse gennemføres ved Center for Stabiliseringsindsatser foranstaltning i samarbejde med Forsvarsministeriets Personalestyrelse og 2. Brigade.

**VIL DU VIDE MERE** Har du fået lyst til at høre mere om opgaven herunder løn og ansættelsesforhold, er du velkommen til at kontakte MJ Carsten Christiansen på mail [HJK-CSI-RU1@mil.dk](mailto:HJK-CSI-RU1@mil.dk).